ฟิวเจอร์พาร์คประชุม7ส.ค. ขอกู้เงิน-ลงทุนอีก1.5พันล.
บัวหลวง ชวนผู้ถือหน่วยกองทุนอสังหาฯ ฟิวเจอร์พาร์ค ประชุม 7 ส.ค.นี้ ชู 2 วาระขยายสิทธิเช่าเพิ่ม 15 ปี ลุยลงทุนอีก 1,500 ล้านบาท
19 ก.ค. 2555

บัวหลวง ชวนผู้ถือหน่วยกองทุนอสังหาฯ ฟิวเจอร์พาร์ค ประชุม 7 ส.ค.นี้ ชู 2 วาระขยายสิทธิเช่าเพิ่ม 15 ปี ลุยลงทุนอีก 1,500 ล้านบาท
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า บริษัทจะจัดให้มีการประชุมผู้ถือหน่วยลงทุนกองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) ในวันที่ 7 ส.ค.นี้ เพื่อขอมติ 2 เรื่องสำคัญ 
สำหรับเรื่องแรกการขยายระยะเวลาสิทธิการเช่าอาคารโครงการฟิวเจอร์พาร์ค รังสิต ตามพื้นที่เดิมออกไปอีก 15 ปี และการเพิ่มพื้นที่สิทธิการเช่าอาคารโครงการฟิวเจอร์พาร์ค รังสิต อีกกว่า 3,000 ตารางเมตร โดยสิทธิการเช่าสิ้นสุดปี 2584 โดยทั้งสองส่วนใช้เงินลงทุนรวมไม่เกิน 1,500 ล้านบาท 
นอกจากนี้ เสนอให้ผู้ถือหน่วยลงทุนพิจารณาให้กองทุนสามารถกู้ยืมเงิน โดยเงินลงทุนเพื่อขยายสิทธิการเช่าจะมาจากการเพิ่มทุนและการกู้ยืมเงิน 
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจกองทุนอสังหาริมทรัพย์ บลจ.บัวหลวง กล่าวว่า ผู้ถือหน่วยลงทุนจะสามารถรับประโยชน์เพิ่มขึ้นจากสองส่วน ส่วนแรกมาจากการขยายระยะเวลาสิทธิการเช่าอาคารออกไปอีก 15 ปี โดยจะสิ้นสุดในปี 2584 แทนที่เดิมจะสิ้นสุดในปี 2569 
สำหรับสิทธิในพื้นที่ดังกล่าว ประกอบด้วย อาคารของศูนย์การค้า 52,573.09 ตารางเมตร และสิทธิในการนำพื้นที่บางส่วนของพื้นที่ส่วนกลาง รวมถึงพื้นผนังภายนอกอาคารออกหาผลประโยชน์เพิ่ม ส่วนที่สองจะมาจากการเพิ่มพื้นที่สิทธิการเช่าอาคารของศูนย์การค้าอีก 3,840.08 ตารางเมตร 
“เหตุที่กองทุนจะกู้ยืมเงินสำหรับการลงทุนเพิ่มจะเป็นประโยชน์แก่ผู้ถือหน่วยโดยตรง เพราะต้นทุนการกู้ต่ำกว่าผลตอบแทนจากทรัพย์สินที่เพิ่มทุน ซึ่งจะเป็นการลดภาระของกองทุนและส่งผลดีแก่ผู้ถือหน่วยลงทุนในระยะยาว” นายสุทธิพงศ์ กล่าว